Umsögn Auðnu tæknitorgs um fjármögnun háskóla snýr að því með hvaða hætti megi auka líkurnar á því að þekking og uppfinningar vísinda- og háskólasamfélagsins skili sér sem greiðast út í samfélagið til að auka samkeppnishæfni atvinnulífs og sjálfbærni samfélagsins.

1. Tryggja beri virka **tækni- og þekkingaryfirfærslu** frá vísinda- og háskólasamfélaginu til samfélagsins og atvinnulífsins til að efla samkeppnishæfni. Fjárveitingar til háskóla taki mið af því að tryggja rekstrargrundvöll þessarrar nýju starfsemi sem er í höndum Auðnu tæknitorgs í umboði háskólanna. Fjárveitingarvaldið sjái till þess að allir háskólarnir séu aðilar að Auðnu og hafi þannig aðgang að þjónustu þess og þekkingu.
2. Vísindamenn háskóla fái **lágmarksþjálfu**n og innsýn í aðferðir sem gagnist vísindalegri nýsköpun. Auðna tæknitorg hefur haldið námskeið sem eru sérsniðin að vísindalegri nýsköpun og getur aðstoðað við slíka  þjálfun.
3. Auðna tæknitorg tengir hagnýtanleg vísindaverkefni sem því berast við **Heimsmarkmið SÞ um sjálfbæra þróun.**
4. Mikilvægt er að háskólar geti stofnað **eignarhaldsfélög** eða e.t.v. átt aðild að sameiginlegu eignarhaldsfélagi (Holding company) sem haldi utan um eignarhald viðkomandi háskóla í sprotafyrirtækjum sínum að erlendri fyrirmynd. Eðlilegt er að háskólar eigi hóflegan hlut í sínum sprotum, en menntastofnun er of þunglamalegur hluthafi í síkvikri veröld sprotafyrtækja og eignarhaldið skapar flækjur í bókhaldi stofnananna. Þetta hafa fjölmargir háskólar erlendis leyst með góðum árangri með eignarhaldsfélagi um slíkar eignir.
5. Stofnaður verði myndarlegur **sjóður** (s.k. Proof-of-Concept sjóður) sem gegni því hlutverki að tryggja að vænleg hagnýt verkefni  úr háskólaumhverfinu missi ekki móðinn á leið sinni út í samfélagið vegna  tímabundins fjárskorts. Slíkir sjóðir erlendis eru oft í höndum tækniyfirfærslustofa sem hafa lagt mat a verkefnin og geta grípið inn með skjótum hætti að verkefnum til að koma þeim yfir hjalla og hraðahindranir til að missa ekki af tækifærum. Slíkur sjóður kæmi að verkefnum áður en fjárfestar koma að þeim. Enginn slíkur sjóður er til hér á landi sem er ein ástæða fyrir því að tækifæri fjara út og glatast.